Anastasius episcopus servus servorum Dei, dilectis filiis nostris priori sancti Juliani de Sezanna, ejusque fratribus, tam præsentibus quam futuris, regularem vitam professis imperpetuum. Quoniam sine veræ cultu religionis nec charitatis unitas potest subsistere, nec Deo gratum exhibere servitium expedit apostolica authoritate religiosas personas diligere et earum quieti et utilitati, auxiliante domino, salubriter providere. Ea propter, dilecti in domino filii, vestris postulationibus clementer annuimus, et prædictam ecclesiam sancti Juliani de Sezanna, in quo divino mancipati estis obsequio, sub beati Petri et nostra protectione suscipimus, et præsentis scripti privilegio communimus, statuentes ut quascunque possessiones, quæcunque bona eadem ecclesia impræsentiarum juste et canonice possidet aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus hæc propriis duximus exprimenda vocabulis: In castro eodem, ecclesiam Sanctæ Mariæ, ecclesiam Sancti Petri et ecclesiam Sancti Nicolaï cum pertinentiis suis, et decimam ipsius castri. Quidquid habetis ex dono Stephani comitis et Adilæ comitissæ uxoris ipsius. Ecclesiam de Vualer comitis cum appenditiis suis. Totam decimam campi Guidonis. Ecclesiam de Sclavella cum appenditiis suis, et medietatem decimæ ipsius villæ et censum Atrii. Decimam de sancto Martino de Bucenciaco. Decimam de sancto Remigio. Decimam de Angleura et censum Atrii. Decimam de Soogne totam et censum Atrii. Medietatem decimæ de Tachis. Decimam de Trefex. Decimam de Verseio. Decimam de Castellione. Totam piscationem aquæ de Marenciaco. Censum quem habetis Provini et medietatem furni. Villam de Saulz cum appenditiis suis. Domum de Grangiis cum pertinentiis. Alodium de Maesueio. Molendinum sancti Juliani. Molendinum de Bernardo. Molendinum de Prato. Molendinum de Cleto. Molendinum de Chesia. Molendina de Varciaco. Triginta sextaria frumenti molendini Longuiardi et piscaturam. Molendinum de Crosleriis. Præterea liceat vobis in ecclesiis quas tenetis secundum decretum prædecessoris nostri bonæ memoriæ Urbani papæ secundi, sacerdotes eligere et episcopis in quorum parrochiis sitæ sunt præsentare, qui si idonei fuerint animarum curam ab ipsis suscipiant eisque de plebis cura respondeant; vobis vero pro rebus temporalibus ad ipsum monasterium pertinentibus debitam subjectionem exhibeant. Ad hæc adjicientes statuimus, ut ecclesiæ vestræ et cimiteria ab omni episcoporum exactione sint libera præter consuetam episcopi..... et justitiam in presbyteros qui adversus sui ordinis dignitatem offenderint. Decernimus ergo ut nulli omnino hominum liceat præfatam ecclesiam temere perturbare, aut ejus possessiones auferre vel ablatas retinere, minuere, seu quibuslibet vexationibus fatigare. Sed omnia integra conserventur eorum pro quorum gubernatione ac sustentatione concessa sunt usibus omnimodis profutura, salva sedis apostolicæ aucthoritate et diocesanorum episcoporum canonica justitia. Si quæ igitur in futurum ecclesiastica sæcularisve persona hanc nostræ constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisve sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonæ actionis percipiant et apud districtum judicem præmia æternæ pacis inveniant. Amen. Datum Laterani per manum Rolandi, sanctæ Romanæ ecclesiæ presbyteri, cardinalis et cancellarii. XII Kalendarum aprilis, indictione secunda, Incarnationis Dominicæ anno M.C.LIIIº pontificatus vero domini Anastasii papæ quarti primo anno.